**Obrazloženje roka e-savjetovanja za Prijedlog pravilnika o izmjenama Pravilnika o posebnom porezu na kavu i bezalkoholna pića**

Za Prijedlog pravilnika o izmjenama Pravilnika o posebnom porezu na kavu i bezalkoholna pića provodi se postupak savjetovanja s javnošću preko središnjeg državnog internetskog portala za savjetovanja s javnošću u trajanju od 15 dana, pri čemu se vodi računa da predmetni Pravilnik, kao i Uredba o načinu izračuna i visinama sastavnica za izračun posebnog poreza na kavu i bezalkoholna pića koja je trenutno na e-savjetovanju sa zainteresiranom javnosti, predstavljaju integralni dio četvrtog kruga porezne reforme.

Nadalje, Hrvatski sabor je na svojoj 16. sjednici održanoj dana 21. veljače 2020. donio Zakon o izmjenama i dopuni zakona o posebnom porezu na kavu i bezalkoholna pića čija se objava čeka u Narodnim novinama.

Kako je s legitimnim ciljem sprječavanja i otklanjanja poremećaja u gospodarskim sektorima obuhvaćenima oporezivanjem posebnim porezom na bezalkoholna pića, nužna cjelovita i pravovremena prilagodba sustava oporezivanja posebnim porezom na bezalkoholna pića novom pravnom režimu koji je u bitnome već uspostavljen poreznom reformom, a napose uzevši u obzir da je Vlada Republike Hrvatske obvezna sukladno članku 7. stavku 5. Zakona o posebnom porezu na kavu i bezalkoholna pića (Narodne novine, br. 72/13 i 121/19) do 1. travnja 2020. godine donijeti uredbu kojom utvrđuje način izračuna i visine sastavnica za izračun posebnog poreza na kavu i bezalkoholna pića, to se opravdanim ukazalo odgovarajuće prilagoditi provedbu postupka savjetovanja s javnošću preko središnjeg državnog internetskog portala za savjetovanja s javnošću.

Pri tome, nadalje, trebalo je voditi računa i o potrebi razumnog roka prilagodbe novom sustavu oporezivanja, izvještajnog sustava podnošenja propisanih obrazaca kojima porezni obveznici temeljem svojih evidencija prijavljuju poreznu obvezu putem propisanih obrazaca: MI-K (kava), MI-BAP (bezalkoholna pića) te OBR-PP-K/BAP koji su tiskani kao prilozi predmetnog Pravilnika i njegov su sastavni dio.